หุ้นสายการบินร่วงหลังไทย-ญี่ปุ่นเลื่อนเซ็น MOU
หุ้นในกลุ่มสายการบินปรับตัวลงวันนี้หลังไทย-ญี่ปุ่นเลื่อนเซ็น MOU นายสมชาย พิพุธวัฒน์ อธิบดีกรมการบินพลเรือน คาดว่าจะได้ข้อสรุปของข้อตกลงร่วมกันในวันพรุ่งนี้ ด้านพล.อ.อ. ประจิน จั่นตอง ยังมั่นใจ สามารถแก้ปัญหามาตรฐานการบินได้ตามกำหนดภายใน 90 วัน
2 เม.ย. 2558

นายสมชาย พิพุธวัฒน์ อธิบดีกรมการบินพลเรือน เปิดเผยถึงการลงนามบันทึกความเข้าใจ (MO) ระหว่างกรมการบินพลเรือนไทย และกรมการบินพลเรือนญี่ปุ่น หรือ เจแคป (JCAB) ว่า การลงนามในวันนี้ (2 เม.ย.) ต้องเลื่อนออกไปก่อน หลังร่างข้อตกลงยังอยู่ในระหว่างการเจรจาร่วมกันของทั้ง 2ฝ่าย ซึ่งยังไม่สามารถเปิดเผยถึงรายละเอียดของข้อตกลงได้ อย่างไรก็ตาม คาดว่าจะได้ข้อสรุปของข้อตกลงร่วมกันในวันพรุ่งนี้ (3 เม.ย.) และน่าจะมีความพร้อมที่จะลงนาม MOU ได้
ด้านพล.อ.อ. ประจิน จั่นตอง รัฐมนตรีว่าการกระทรวงคมนาคม เปิดเผยว่า ในวันพรุ่งนี้ (3 เม.ย.) จะมีความชัดเจนว่าประเทศญี่ปุ่นจะทบทวนมาตรการด้านการบินของไทย โดยจะมีการแถลงข่าวให้ทราบต่อไป ทั้งนี้ เชื่อว่าจะมีแนวโน้มที่ดีหลังพูดคุยกับประเทศญี่ปุ่น และมั่นใจว่าจะสามารถแก้ปัญหามาตรฐานการบินได้ตามกำหนดภายใน 90 วัน
ขณะที่ราคาหุ้นในกลุ่มสายการบิน THAI, AAV, NOK และ BA ปิดวันนี้ปรับตัวลง